CELEX: 22018D1989
Language: lt
Date: 1543881600000
Title: 2018 m. gruodžio 4 d. ES ir Bendrojo tranzito šalių jungtinio komiteto sprendimas Nr. 1/2018 dėl kvietimo Jungtinei Karalystei prisijungti prie Konvencijos dėl prekybos prekėmis formalumų supaprastinimo [2018/1989]

14.12.2018   
               
               
                  LT
               
               
                  Europos Sąjungos oficialusis leidinys
               
               
                  L 317/56
               
            
         ES IR BENDROJO TRANZITO ŠALIŲ JUNGTINIO KOMITETO SPRENDIMAS Nr. 1/2018
         2018 m. gruodžio 4 d.
         dėl kvietimo Jungtinei Karalystei prisijungti prie Konvencijos dėl prekybos prekėmis formalumų supaprastinimo [2018/1989]
         JUNGTINIS KOMITETAS,
         atsižvelgdamas į 1987 m. gegužės 20 d. Konvenciją dėl prekybos prekėmis formalumų supaprastinimo (1), ypač į jos 11 straipsnio 3 dalį,
         kadangi:
         
                     (1)
                  
                  
                     vadovaujantis Konvencijos dėl prekybos prekėmis formalumų supaprastinimo (toliau – Konvencija) 11 straipsnio 3 dalimi, ta konvencija įsteigtas Jungtinis komitetas turi priimti sprendimus pakviesti trečiąsias šalis prisijungti prie tos konvencijos;
                  
               
                     (2)
                  
                  
                     Jungtinė Didžiosios Britanijos ir Šiaurės Airijos Karalystė (toliau – Jungtinė Karalystė) pareiškė norą prisijungti prie Konvencijos kaip atskira susitariančioji šalis nuo dienos, kurią Konvencija nebebus taikoma Jungtinei Karalystei ir Jungtinėje Karalystėje;
                  
               
                     (3)
                  
                  
                     supaprastinus formalumus, kuriais daromas poveikis prekybai prekėmis tarp Jungtinės Karalystės ir Europos Sąjungos, Islandijos Respublikos, buvusiosios Jugoslavijos Respublikos Makedonijos, Norvegijos Karalystės, Serbijos Respublikos, Šveicarijos Konfederacijos ir Turkijos Respublikos, būtų sudarytos palankesnės sąlygos prekių mainams su Jungtine Karalyste;
                  
               
                     (4)
                  
                  
                     siekiant, kad būtų užtikrintos tokios palankesnės sąlygos, tikslinga pakviesti Jungtinę Karalystę prisijungti prie Konvencijos;
                  
               
                     (5)
                  
                  
                     Jungtinės Karalystės prisijungimas prie Konvencijos turėtų įsigalioti tik nuo dienos, kurią Jungtinei Karalystei Konvencija nebebus taikoma kaip Europos Sąjungos valstybei narei, arba, jeigu Europos Sąjunga ir Jungtinė Karalystė susitartų dėl pereinamojo laikotarpio priemonių, kurias įgyvendinant Konvencija būtų taikoma Jungtinei Karalystei ir Jungtinėje Karalystėje, nuo dienos, kurią šios pereinamojo laikotarpio priemonės nebebus taikomos,
                  
               PRIĖMĖ ŠĮ SPRENDIMĄ:
         
            1 straipsnis
            Jungtinė Karalystė kviečiama prisijungti prie Konvencijos pagal Konvencijos 11a straipsnį nuo dienos, kurią Jungtinė Karalystė nebebus Europos Sąjungos valstybė narė, arba nuo dienos, kurią nebebus taikomos Europos Sąjungos ir Jungtinės Karalystės nustatytos pereinamojo laikotarpio priemonės, kurias įgyvendinant Konvencija būtų taikoma Jungtinei Karalystei ir Jungtinėje Karalystėje.
         
         
            2 straipsnis
            Šis sprendimas įsigalioja jo priėmimo dieną.
         
         
            Priimta Briuselyje 2018 m. gruodžio 4 d.
            
               
                  Jungtinio komiteto vardu
               
               
                  Pirmininkas
               
               Philip KERMODE
            
         
         
            (1)  OL L 134, 1987 5 22, p. 2.